The Gospellers: Šv. Kalėdos su gospel giesmėmis
2021-12-17 18:30 (Europe/Helsinki) | „Polifonijos” salė
Šv. Kalėdų laukimas tai – stebuklingas laikas, kurio metu sukaupiame drąsą padaryti likusius visų metų darbus, pasimatome su draugais, kuriems skyrėme mažiau dėmesio bei būname bent šiek tiek geresniais sau ir artimiausiems. „The Gospellers“ Koncerte išgirsite pačias gražiausias šv. Kalėdų gospel giesmes, kurios ne tik nuneš į gražiausių muzikinių filmų prisiminimus, bet ir suteiks pakylėjančią šventinę nuotaiką!
The Gospellers kolektyvo vadovė Kristina Žaldokaitė – Lietuvoje gerai žinoma dainininkė, Vilniaus Šv. Jonų bažnyčios Gospel choro vadovė, vadovavusi ne vienam Lietuvos Gospel kolektyvui (Sounds in G, Gospel komanda „HARK“ ir kiti). Kristina ilgametė Vilniaus Gospel muzikos festivalio meno vadovė, dainininkė, dirigentė ir lektorė.
Ansamblis „The Gospellers”:
Kristina Žaldokaitė
Ieva Mukauskaitė – Veklenko
Rimantas Žaldokas
Vitalijus Veklenko
Vilimas Norkūnas
Kaina 12 Eur ir 10 Eur (nuolaidos taikomos senjorams, moksleiviams, studentams ir neįgaliesiems)
Bilietus galite įsigyti Ticketmarket ir Polifonijos (aušros al. 15) kasose.
Internetu: https://www.ticketmarket.lt/lt/e/renginys/gospellers-polifonijos-koncertu-sale-bilietai-20211217
_________
Atvykstant į renginį būtina turėti Galimybių pasą arba kitą atitikmenį.
Renginio metu prašome laikytis LR SAM reikalavimų dėl COVID-19 ligos (koronaviruso infekcijos) plitimo prevencijos.
Renginio metu bus fotografuojama ir filmuojama. Nuotraukos bus viešinamos

Sauliaus Prūsaičio Naujametinis Show
2021-12-17 19:00 | Šiaulių arena
Saulius Prūsaitis ir jo spalvingoji muzikantų kompanija gruodžio mėnesį leidžiasi į didžiulį Naujametinį turą po Lietuvą. Su savo nuotaikingu ir abejingų nepaliekančiu šou jis planuoja aplankyti net 11 miestų. Stilingais įvaizdžiais garsėjanti scenos žvaigždė specialiai naujai naujametinei programai pasisiuvo madingą pipirmėčių spalvos kostiumą ir kruopščiai sudėliojo geriausių savo dainų programą.
Saulius Prūsaitis turi tiek superhitų, kad vien iš jų galima visą koncertą sugroti: energijos pliūpsnis „Norim šokti“, fenomenalusis „39“, jautrusis „Tu nemoki“, švelnusis „Atleisk, tavęs nepažinau“, pašėlęs „Vasara 3016“, dar koncertuose nedaug grotas, tačiau internetą jau susprogdinęs „Pamela“ ir naujausias – „Tyliai išeinu pas kitą“. Tiek daug visuotinai mylimų dainų viename koncerte retai sutiksi, todėl Sauliaus Prūsaičio šou – išskirtinės nuotaikos.
Net moksliniais tyrimais įrodyta, kad išgirdę mėgiamą dainą, žmonės išsyk pasijunta laimingesni. Sauliaus Prūsaičio koncerte tokia ne viena. Po pirmos seka antra, trečia, ketvirta ir publikos laimės indeksas sparčiai kyla. „Pastarieji metai visiems buvo nelengvi, tačiau nebenoriu gręžiotis atgal. Mes turime grįžti į įprastą gyvenimą ir galų gale pasidžiaugti Kalėdomis, smagiai sutikti Naujuosius. Pernai sėdėjau namie ir savo koncertą mačiau Naujųjų naktį per televizorių… Apėmė labai keistas jausmas ir prisiekiau sau, kad kitais metais, jei tik bus galimybė, keliausiu pas žmones ir atsigriebsime už viską. Dabar tokia galimybė yra, todėl nieko nelaukiu ir siūlau visiems ja pasinaudoti. Mes tikrai nusipelnėme“, – sako dainininkas.
Į koncertus jis norėtų pasikviesti ir savo žemietę Iglę, kurios mokytoju buvo „X faktoriuje“. Šiai laimėjus šou, abu sukūrė triuškinančio populiarumo sulaukusį duetą „Tu nemoki“.Pagaliau sulaukėme ir antros jų bendros dainos „Tyliai išeinu pas kitą“. „Mūsų santykiai su Igle labai gražiai vystosi. Iš mokytojo ir mokinės per trejus metus tapome tikrais scenos partneriais. Tas pasikeitęs santykis matyti ir naujoje dainoje“, – sako jis. Sėkmingą sceninę karjerą vystanti Iglė prie Saulius Prūsaičio naujametinių šou prijungs, kai tik leis jos pačios koncertinis grafikas.

Kalėdinė choreografinė istorija „Tylos garsai“
2021-12-18 13:00
Gruodžio 18 d. 13 val. Šiaulių kultūros centro Rėkyvos kultūros namuose vyks kalėdinė choreografinė istorija „Tylos garsai“. Šį pasirodymą surengs Šiaulių kultūros centro choreografijos studija „Impresija“ (meno vad. I. Al Shammas). Režisierius – Modestas Vaitkevičius.
Reikalinga registracija į renginį čia.
Galimybių pasas yra privalomas.
Renginys bus filmuojamas ir fotografuojamas.
Organizatorius Šiaulių kultūros centras
Renginys nemokamas

Natalijos Bunkės šou
2021-12-18 17:00 | Šiaulių arena
Jau gruodžio 18-ąją tapk įspūdingo Natalijos Bunkės koncerto dalimi. Žadą atimanti programa. Ryškiausių lazerių šou, specialiai jums paruošta Kalėdinė programa, kurioje įspūdingi choreografiniai „Tina Dance” šokių pasirodymai. Jubiliejiniai scenos pop divos hitai ir naujausios dainos. Tokių pasirodymų jūs dar nesate matę! Tapkite neįtikėtino reginio liūdininkais ir paverskite savo šventę viena įsimintiniausių. Kiekvienam pasirodymui specialiai paruošti, garsiausių dizainerių kostiumai ir pribloškianti Kalėdinė atmosfera. Nepraleisk vieno geriausių visų laikų Natalijos Bunkės koncerto Šiauliuose. Švęskite Kalėdas kartu su Natalija Bunke.
Dėmesio, artėjant renginiui, bilietai brangs. Išankstinius bilietus už geriausią kainą gali įsigyti jau dabar Ticketmarket.lt. Renginio dalyviai turi turėti galimybių pasą.

Kalėdinis Vitalijos Katunskytės ir jos draugų koncertas
2021-12-18 18:00 | Šiaulių kultūros centras
Vitalija Katusnkytė kviečia į šventinį koncertą, kuriame dalyvauja ir jos draugai
– Radžis
– Aušrinė (Išdykelė)
– Asta Pilipaitė
– Aidas Manikas
– Elvyra
– Klaipėdos parodijos teatras „Žvaigždė“
– saksofonistas Remigijus Kraptavičius

Koncertą ves nepakartojama aktorė jumoristė Asta Baukutė.

Jūsų laukia smagi ir intriguojanti programa, senos ir naujos dainos. Gerą nuotaiką garantuojame.
Galimybių pasas yra privalomas!

Santa Fun Run Šiauliai
2021-12-19 12:30 | Prisikėlimo aikštė
Santa Fun Run – tai Šiaulių „Vykinto Rotary klubas” organizuojamas labdaringas sporto renginys visai šeimai. Visi bėgimo dalyviai bus persirengę Kalėdų seneliais, o pasiekusiems finišą bus įteikti specialūs atminimo prizai!
Kad bėgikams nereikėtų rūpintis specialia kalėdine apranga, ją įsigyti galima bus kartu su bėgimo bilietu 🙂
Bėgimo startas bus duotas 12:36, taip paminint Šiaulių miesto įkūrimo metus. Bėgimo distancija bus ~2 km.
Renginio metu surinktos lėšos bus skirtos senelių globos namams.

Vizualinių eksperimentų teatras „Kosmos Theatre“: KAFKA INSOMNIA
2021-12-19 18:00 | Šiaulių dramos teatras
Režisierius: Žilvinas Vingelis
Kompozitorius: Andrius Šiurys
Dailininkė: Paulina Simutytė
Šviesų dailininkas: Aistis Lansbergas
Video projekcijų dailininkas: Kornelijus Jaroševičius
Gyvai groja: saksofonininkas Danielius Pancerovas ir gitaristas Justinas Žilys

Vizualinių eksperimentų teatro „Kosmos Theatre“ bei Kauno miesto kamerinis teatras koprodukcija.

„Spalio 2. Bemiegė naktis. Jau trečia iš eilės. Aš greitai užmiegu, bet po valandos prabundu, lyg būčiau įkišęs galvą į nesamą skylę. Nuo tada visą naktį iki penkių tarsi miegu, tačiau tuo pat metu ryškūs sapnai neleidžia užmigti. Aš formaliai tarsi miegu greta savęs, o pats tuo metu turiu grumtis su sapnais.“ (Dienoraščiai. 1910–1923, Franz Kafka)
Vizualinis gyvos muzikos spektaklis paaugliams ir suaugusiems „KAFKA INSOMNIA“ pasakoja sapniškai realistišką čekų rašytojo Franco Kafkos vienos nemigos nakties istoriją. Sapnavimas būdraujant – tai kūrybos metodas, gyvenimo būdas, ligos padarinys ar pagrindinė Kafkos literatūrinio pasaulio genialumo sąlyga? Nemigos kuriamas ir į apčiuopiamą tikrovę įsiveržiantis sapnas F. Kafkos kūrybą paverčia sąlygine, pilną netikėtų įvaizdžių, ištęsto laiko pojūčio, pirmalaikių absurdo, egzistencializmo ar net siurrealizmo apraiškų, einančių koja kojon su realizmo mokyklai būdingais nuosekliais aprašymais.
Projekto inciatorius kompozitorius Andrius Šiurys (2020 m. Lietuvos kompozitorių sąjungos Jaunojo kompozitoriaus prizas) muzikinio spektaklio idėją pagal F. Kafkos kūrybą nešiojosi jau seniai. „Kartą, maždaug prieš pusantrų metų, iškėliau sau klausimą – nuo kurio menininko kūrybos atsispirdamas norėčiau sukurti audiovizualinį spektaklį? Kokiam menininkui – dailininkui, poetui, kompozitoriui – labiausiai pritariu? Ir kas yra tie žmonės, su kuriais turėčiau tai daryti – eksperimentuoti, improvizuoti ir nardyti ten, kur vienas atsidurti neišdrįsčiau? Tuo metu F. Kafką pasirinkau dėl jo tamsos ir absurdo. Jau gerokai anksčiau žinodamas režisieriaus Žilvino Vingelio asmenybę bei jo kūrybos stilių (ypatingai vertinu jo gebėjimą jungti skirtingas meno formas bei siurrealistinę teatrinę kalbą), neabejojau – šį spektaklį turime kurti kartu. Su Žilvinu esame sukūrę ne vieną darbą, praktiškai ir teoriškai kartu tyrinėjome vizualinio teatro žanrą, svajojome apie savo eksperimentinį teatrą. Jam itin svarbi spektaklio muzika, taip pat turime panašų matymą, todėl smagu, jog „Kafka Insomnia“ karantino dėka tampa pirmuoju mūsų naujojo teatro „Kosmos Theatre“ spektakliu teatro scenoje”.
„Komanda surinkta labai stipri ir įvairi. Nors kartu dirbame ne pirmą kartą, bet pirmą kartą su tokia atvira medžiaga ir tokioje eksperimentinėje aplinkoje. F. Kafkos pasaulyje viskas stovi vietoje, niekam nelemta išjudėti iš esamo taško ir tuo pat metu – gyvybės tame taške daugiau, nei sugebame aprėpti. Tai literatūra, scenoje iškelianti reliatyvaus laiko organizavimo poreikį, vaizdo ir atmosferos svarbą, siūlanti naujus scenų montažo būdus. Joje grėsmingai koketuoja humoras ir siaubas, veiksmas ir stagnacija, garsas ir tyla. Tų tylų bei garsų ieškoti ir pats, be abejonės, būčiau kvietęsis Andrių, todėl smagu, kad jis tai padarė pirmas. Procesas nėra tradicinis. Leidžiame sau pradėti nuo asociacijų, o ne nuo teksto, intuicijos, o ne naratyvo. Manau, kad šis spektaklis bus įdomus tiek tradicinei teatro publikai, tiek ilgais monologais ir rūmų intrigomis nebesižavintiems jaunesniems žiūrovams.” – teigia spektaklio režisierius Žilvinas Vingelis.
Spektaklio sukūrimą dalinai finansuoja Lietuvos kultūros taryba.

APDOVANOJIMAI
2020 m. „Fortūnų“ diplomas kompozitoriui Andriui Šiuriui, už muziką spektakliui.
Kompozitorius Andrius Šiurys už geriausią muziką nominuotas 2021 m. „Auksiniam scenos kryžiui“.

Koncertas „Holivudo žvaigždės“
2021-12-22 18:00 | Šiaulių kultūros centras
Talentingi kino ir teatro aktoriai, dainininkai, LRT projekto „Auksinis balsas“ laimėtoja Lina Rastokaitė ir Jokūbas Bareikis pristato naują, gyvo garso muzikinę programą, kurios metu skambės gražiausi populiariausių Holivudo filmų muzikos kūriniai. Teatralizuoto koncerto metu bus atliekamos ne tik filmų dainos, bet ir pasakojamos įdomios, neįtikėtinos istorijos iš kino filmų kūrimo proceso, asmenybių faktų ar juokingų nutikimų.
Šis koncertas skirtas visiems, pasiilgusiems gyvo, kokybiško, be galo energingo ir pozityvaus muzikinio pasirodymo! Visiems, kuriems patiko THE BEATLES SHOW su Jokūbu Bareikiu ir Rafailu Karpiu.
– Profesionalus muzikinių kūrinių atlikimas
– Nepriekaištingas aktorinis meistriškumas
– Įdomiai ir interaktyviai pateikti kino muzikos istorijos faktai
– Koncerte skambės Merlyn Monroe, Eltono Johno, Adelės, Lady Gagos, Stingo ir kitų atlikėjų dainos iš tokių filmų kaip „Liūtas Karalius“, „Taip gimė žvaigždė“, „Rokis“, „Graži moteris“, „Džeimsas Bondas“, „Jėzus Kristus Superžvaigždė“ ar net „Ledo šalis“
Kino muzikos pradžia laikomas XIX a. 9 dešimtmetis, kai buvo išrasta pirmoji kamera. Tai ir yra mūsų koncerto kelionės pradžia. Koncerto metu keliausime dešimtmečiais, į laikus, kada karaliavo Čarlis Čaplinas ir nebylusis kinas, į laikus, kai atsirado vaidybinis kinas ir, žinoma, daugiausia dėmesio skirsime jo didenybei – ponui Holivudui.
„Nėra jokios evoliucijos istorijos. Yra tik gyvūnų sąrašas, kuriems Chuckas Norrisas leido gyventi.“
Lina Rastokaitė – vokalas
Jokūbas Bareikis – vokalas, gitara
Kostas Balčiūnas – gitara
Martynas Garbačas – bosinė gitara
Mindaugas Stundžia – perkusija
Vytis Smolskas – klavišiniai
Galimybių pasas yra privalomas.

Kalėdinis koncertas. K. Kerbedis, Katažina, 2 Donatai
2021-12-23 19:00 | Šiaulių arena
Renginio trukmė: ~2 val.
Nuolaidos: netaikomos
Nemokamai: vaikai nemokamai įleidžiami iki 6 metų amžiaus imtinai, neužimant papildomos vietos
Organizatorius: VšĮ „Pramogų sala“
GALIMYBIŲ PASAS: PRIVALOMAS. Daugiau informacijos gpasas.lt

Misterija „EIN SAULELĖ APLINK DANGŲ“
2021-12-23 19:00 | Šiaulių dramos teatras
Kompozitoriai: Algirdas Martinaitis, Nijolė Sinkevičiūtė, Donatas Zakaras, Juta Pranulytė.
Tekstai: Vlado Braziūno, citatos iš Maironio, liaudies kūrybos, Senojo Testamento hebrajų ir lietuvių kalbomis.
Režisierė – Uršulė Bartoševičiūtė
Šviesų dailininkas – Julius Kuršis
Atlikėjai: choras „Polifonija“, mušamųjų ansamblis „Giunter Percussion“, solistė Ieva Skorubskaitė (sopranas), dirigentas Linas Balandis.

Plačiau apie renginį
Naujoji teatralizuota muzikinė kompozicija skirta šiemet minimiems Marijos Gimbutienės metams. Keturių dalių misterijos pagrindinė tema – „saulės ratas“ (nenutrūkstamas ir amžinas virsmas: besikeičiantys metų laikai ir jų sąsajos su žmogaus gyvenimo ciklu) – sena kaip pasaulis, būsianti aktuali tol, kol bent vienas žmogus gyvens šioje žemėje.

Misterijos pagrindas – baltų mitologija, gretinama su rytų filosofija ir religija. Kūriniu siekta balanso tarp dviejų visur randamų priešingų, tačiau vienas kitą papildančių pradų: moteriškumo – vyriškumo, pasyvumo – aktyvumo, seno – naujo ir pan.

Muzikos „sutvėrimo“ našta paskirstyta tolygiai keturiems skirtingą kūrybinę ir gyvenimišką patirtį turintiems kompozitoriams: Algirdui Martinaičiui, Nijolei Sinkevičiūtei, Donatui Zakarui ir Jutai Pranulytei. Tokį pasirinkimą lėmė galimybė atskleisti kiekvieno gyvenimo / gamtos tarpsnio skirtingumą tiek kūrybos stilistikos požiūriu, tiek amžiaus, tiek lyties. Naujojoje kompozicijoje kūrėjai savaip perpina lietuvių etninės muzikos fragmentus su šiuolaikinės muzikos ritmais ir intonacijomis.

Kūrinio teksto autorius – Vladas Braziūnas. Taip pat naudotos citatos iš Maironio, liaudies kūrybos, Senojo Testamento hebrajų ir lietuvių kalbomis.

Sceninį vyksmą kurs išskirtinė Lietuvos menininkų grupė – patyrę muzikos meistrai (choras „Polifonija“ ir ansamblis „Giunter Percussion“) bei kylančios žvaigždės (solistė Ieva Skorubskaitė, režisierė Uršulė Bartoševičiūtė ir dirigentas Linas Balandis). Šiemet planuojami tik du koncertai Vilniuje ir Šiauliuose, tad šiauliečiai turės išskirtinę progą dalyvauti premjeroje ir tapti unikalaus kūrinio gimimo liudininkais.

Justino Jaručio koncertas
2021-12-26 19:00 | Šiaulių arena
Gruodžio 26-ąją, antrą Kalėdų dieną Šiauliuose liūdna nebus. Į Šiaulių areną atvyksta ilgai lauktas talentingasis, muzikalusis, charizmatiškasis Justinas Jarutis! Išskirtinai jaukus vakaras, geriausios dainos ir šventinė atmosfera!
Pastarieji metai dainininkui buvo itin produktyvūs – išleistas antrasis albumas “Tavęs Manęs Savęs”, didelio pasisekimo sulaukę kūriniai “Tavęs”, “Rami” ir beabejonės vienas klausomiausių šių metų kūrinių kartu su Jessica Shy “Rugpjūtis”.
Akivaizdu, kad J.Jaručio populiarumas Lietuvoje sparčiai auga, o jo gerbėjų ratas plečiasi visuose Lietuvos kampeliuose. Atlikėjas koncerte Šiaulių arenoje pasirodys kartu su profesionaliais Lietuvos muzikantais. Gyvos muzikos iš šiltų dainų tekstų fone mėgausimės magišką antrą Kalėdų dieną.
Dėmesio! Galimybių pasas – privalomas.

Koncertas „Baltas paukštis“
2021-12-27 18:00 | Šiaulių kultūros centras
Dieviško balso savininkė operos solistė ONA KOLOBOVAITĖ, pirmasis Lietuvos valstybinio simfoninio orkestro smuikas ZBIGNEVAS LEVICKIS ir gitaros virtuozas AURELIJUS GLOBYS kviečia į koncertą „Baltas paukštis“.
„Muzikinės mintys ir natos pasipila savaime, kada scenoje šalia tavęs muzikuoja tikri profesionalai. Tiesiog yra nepakartojamas jausmas muzikuoti ne griežtai priklausomam nuo natų ar sugalvotų formų, o būtent išjausti visą kūrinį tuo metu scenoje. Labai svarbus yra ne tik kolegų, bet ir publikos ryšys su atlikėjais. Tada išeina nauja, ką tik sukurta, tikra „superinė“ emocija, kuri dar ilgai išlieka net pasibaigus koncertui. Tiek atlikėjams, tiek ir žiūrovams“ – sako Aurelijus Globys.
Šio koncerto laukiantiems jausmingos muzikos mėgėjams skambės aistringi, pietietiški motyvai – flamenko, fado, ispaniški, portugališki, džiazo ir kiti plačiai pasaulyje žinomi kūriniai, kurie suvirpins klausytojų širdis.
Renginyje privaloma turėti galiojantį galimybių pasą.

Koncertas K. Sen-Sanso (Camille Saint-Saëns) „Kalėdų oratorija“
2021-12-27 19:00
Šiaulių Švč. Mergelės Marijos Nekaltojo Prasidėjimo bažnyčia (Gegužių g. 57)

Gruodžio 27 d. 19 val.

Gruodžio 27 d. 19 val. Šiaulių Švč. Mergelės Marijos Nekaltojo Prasidėjimo bažnyčioje (Gegužių g. 57) vyks koncertas, kuriame dalyvauja Indrė Anankaitė, Viktorija Miškūnaitė (sopranas), Ieva Juozapaitytė (mecosopranas), Vaidas Bartušas (kontraltas), Vygantas Bemovas (tenoras), Steponas Zonys (bosas), Joana Daunytė (arfa), Rimvydas Mitkus (vargonai), Panevėžio muzikinio teatro orkestras (vad. V. Kapučinskas), Pasvalio mišrus choras „Canticum novum“ (vad. R. Mitkus), Šiaulių kultūros centro jaunimo kamerinis choras „Atžalynas“ (vad. M. Žalalis), VDU ŠA mišrus choras „Ave Vita“ (vad. K. Barisas). Diriguoja prof. Vytautas Miškinis.
Reikalinga registracija į renginį čia.
Galimybių pasas yra privalomas.

CLASSICAL BALLET BY USUPOV – SPRAGTUKAS
2021-12-27 19:00 | Šiaulių arena
Kūrybinga, jauna, bet kartu ir aukščiausią meistriškumo lygį pasiekusi „ClassicalBalletbyUsupov“ trupė pirmą kartą pasirodys Lietuvoje. Šiuo ypatingu šventiniu laikotarpiu ji pristatys populiarią ir visų mėgstamą kalėdinę pasaką „Spragtukas“. Užburiantis klasikinį baletą ir šiuolaikines technologijas sujungiantis pasirodymas įvyks gruodžio 27 d. Šiauliuose.
Klasikinis baletas – tai visų pirma gilūs jausmai ir emocijos, išreikšti šokiu. Tokiu principu vadovaujasi geriausių baleto mokyklų absolventai – trupės „ClassicalBalletbyUsupov“ nariai. Jie išsiskiria ne tik aukščiausio lygio meistriškumu, bet ir vaidybiniais sugebėjimais, todėl scenoje puikiai įkūnija personažus, perteikia pačius giliausius jausmus, sukurdami neišdildomą įspūdį.
Piotro Čaikovskio „Spragtukas“ – tai vienas populiariausių ir mėgstamiausių baletų pasaulyje. Įkvėpta E. T. A. Hofmano pasakos „Spragtukas ir pelių karalius“, ši istorija tapo neatsiejama Kalėdų laikotarpio dalimi. P. Čaikovskio muzika ir nepriekaištingas baleto atlikimas nukelia į vaikystę, leidžia patikėti kalėdiniais stebuklais bei įtraukia į gėrio ir blogio kovą, kurią galiausiai laimi meilė.
Šiuo šventiniu laikotarpiu leiskite sau patikėti stebuklais šventiniame baleto „Spragtukas“ pasirodyme gruodžio 27 d. Šiaulių arenoje.

Vido Bareikio koncertas "Po kauke"
2021-12-28 20:00 | Šiaulių arena
Vidas Bareikis su koncertiniu turu „Po kauke” – Šiaulių arenoje gruodžio 28 d. 20 val.! Visi anksčiau įsigyti bilietai galioje tose pačiose vietose.

Populiarios klasikinės muzikos koncertas
2021-12-29 18:00 | Šiaulių kultūros centras
Koncertinėje programoje pasirodys:
Operos solistas Liutauras Navickas (tenoras)
Koncertmeisterė Elvyra Knižnikovaitė Būrė (fortepijonas)
Simonas Strazdas (bosas)
Evelina Gancevska (sopranas)
Danielius Gancevski (smuikas)
Vakaro vedantieji E. Gancevska ir D. Gancevski
Koncerto metu bus pristatoma naujausia L. Navicko kompaktinė plokštelė.
Galimybių pasas yra privalomas.
Organizatorius Liutauras Navickas

Monikos Liu koncertas
2021-12-29 19:00 | Šiaulių arena
Monika Liu – išskirtinė atlikėja džiazo klubo scenoje, kuri kartu su savo ištikimuoju scenos partneriu pianistu Dmitrijumi Golovanovu sugeba sujungti nesujungiamus dalykus – džiazą ir pop muziką, teatrą ir tikrovę, juoką ir ašaras.
Užtat visi Monikos koncertų bilietai išparduodami žaibišku greičiu ir tai, ko gero, geriausiai įrodo Monikos Liu neeilinę charizmą ir talentą.
Spėjusių įsigyti bilietą laukia tikrai daug geros muzikos ir nepamirštamos emocijos!

Spektaklis „Pasivaikščiojimas“
2021-12-30 18:00 | Šiaulių kultūros centras
„Pasivaikščiojimas“, bene garsiausias šveicarų rašytojo Roberto Walserio apsakymas, iš tiesų vaizduoja jį patį, jo kaip rašytojo ir drovaus, nedrąsaus šio dažnai nedraugiško pasaulio gyventojo būtį. Robertas Walseris, gimęs 1878 metais Bylyje, visą gyvenimą buvo perdėm jautrus žmogus, persekiojamas savų demonų. Jis mirė 1956-aisiais, ilgus dešimtmečius tyliai praleidęs psichiatrijos gydykloje, užmirštas žmonių ir literatūros pasaulio. Tik aštuntajame praėjusio amžiaus dešimtmetyje buvo iš naujo „atrastas“, nors jo labai išskirtine, poetiška proza buvo žavėjęsi jau Robertas Musilis, Franzas Kafka, Walteris Benjaminas ir Hermannas Hesse.
„Pasivaikščiojimą“, pirmą kartą išspausdintą 1917 metais, šveicarų literatūros kritikas Eduardas Korrodis dar anuomet pasveikino kaip „linksmą mažą šedevrą: triūslaus dykinėtojo, paprastų žmonių vadinamo – poetu, apologiją“.

Spektaklio režisierius Rolandas Kazlas:
„Eureka! Radau! Štai autorius tikrai vertas dėmesio ir didžiausios pagarbos!“ – tokia buvo mano pirmoji reakcija susipažinus su Robertu Walseriu, šiuo išskirtinio talento ir nepaprasto likimo šveicarų rašytoju. O perskaitęs jo „Pasivaikščiojimą“, kurį puikiai į lietuvių kalbą išvertė Rūta Jonynaitė, supratau, jog tai tikras lobis ir dovana teatro scenai, aktoriams bei žiūrovams. Ir štai jau aštuonerius metus mintyse vaikštinėju po šį kūrinį ir bandau jį pakviesti į sceną. Labai šviesus ir žaismingas, skaudus ir linksmas, laisvas ir išmintingas „walseriškas“ žvilgsnis ir žodis galbūt yra tai, ko labiausiai reikia šių dienų žmogui, o sykiu ir man pačiam, kaip aktoriui ir režisieriui.
„Kurti arba mirti…“, „rašyti ir nepadėti taško…“, „pasaulį geriau sukurti pačiam, nei tenkintis tokiu koks jis yra…“ – tokios turbūt mintys yra įaustos į šį kūrinį. „Pasivaikščiojimas“, tai ir yra tikrasis kūrėjo gyvenimas, jo likimas, laimė ir nelaimė. Tai – vaizduotės kelionė po baltą popieriaus lapą, drobę, tuščią sceną, kuri atgyja tik esant vaikštinėtojui: rašytojui, dailininkui, aktoriui, muzikantui, poetui… O tikras vaikštinėtojas negali nevaikštinėti, kitaip jis būtų nevaikštinėtojas. Tad norėtųsi, kad „Pasivaikščiojimas“ po sceną trims aktoriams ir pieštukui, būtų smagus visiems: ir vaikštinėtojams, ir žiūrovams.
Kviečiu visus pasivaikščioti po „Pasivaikščiojimą“ ir tikiuosi, kad šis sakinys patiks visiems, visus patenkins ir sulauks šilto pritarimo.
„Pasivaikščiojimo“ inscenizacijos autorius, režisierius ir vaikštinėtojas – Rolandas Kazlas
Dar du vaikštinėtojai – Audronis Rūkas ir Dainius Tarutis
Scenografė ir kostiumų dailininkė – Elvita Brazdylytė
Vertėja – Rūta Jonynaitė
Šviesų dailininkas – Andrius Stasiulis
Garso režisierius – Aivaras Stankevičius
Spektaklio kūrimą iš dalies finansuoja Lietuvos kultūros taryba.
Galimybių pasas yra privalomas.

Neda Malūnavičiūtė ir Olegas Ditkovskis. Naujametinis koncertas
2021-12-31 19:00 | Šiaulių kultūros centras
Naujųjų metų vakaras tai ne tik blizgučiai, fejerverkai ar šampanas. Tai naujų vilčių ir svajonių metas. Jį kviečiame sutikti išskirtinės muzikos vakare, kurį jums dovanos Neda ir Olegas. Šių atlikėjų dainų tekstai prasmingi, muzika nebanali, kupina svaiginančio džiazo elementų ir spinduliuojanti stipria vidine energija.
Naujųjų metų vakaras, atlikėjų nuomone, nėra vien tik blizgučiai, fejerverkai ir šampanas. Tai laikas, kada gimsta naujos viltys ir svajos. „Labai džiaugiuosi, kad senus metus palydėsime su Šiaulių publika. Prisiminsime, pasvajosime ir pasikalbėsime muzikos kalba. Laukiu šio užburiančio muzikinio mūsų susitikimo” – sakė Neda Malūnavičiūtė.
Renginys bus filmuojamas ir fotografuojamas, gali būti kad medžiaga bus naudojama socialiniuose tinkluose ar žiniasklaidoje.
Galimybių pasas yra privalomas.

Marijonas Mikutavičius - 50
2021-12-31 19:00 | Šiaulių arena
MARIJONAS MIKUTAVIČIUS 50 – galimybė išgirsti visus garsiausius superhitus, patirti rekordinę dozę gerų emocijų, išsišokti, išsidūkti, išsirėkti, pamiršti rūpesčius ir problemas. Kol vyksta Marijono koncertas, kitas pasaulis liaujasi egzistavęs.
Marijono Mikutavičiaus pasirodymai – ypatingi. Taip dažnai juos apibūdina publika, tiksliai net negalėdama paaiškinti, iš kur tas išskirtinumo ir ypatingumo jausmas atsiranda. Gal dėl gero garso? Gal dėl šou? Gal šviesos užburia? Visa tai, žinoma, yra. Ir visada – tik aukščiausios kokybės. Nėra prasmės net girtis.
Greičiau jau išskirtinumą lemia pati dainininko asmenybė. Būtent Marijono sprogstanti energija, gebėjimas būti ir paprastu, ir giliu vienu metu, ryšys, kurį jis per koncertą sugeba rasti tarsi su kiekvienu asmeniškai, lemia, kad žmonės jaučiasi lyg laimės piliulę prariję.
Ir dar dainos. Jos visai nepavaldžios laikui. Ar tai būtų prieš aštuonerius metus sukurtos „Balintos sienos“, ar prieš dvidešimt vienerius įrašyti „Trys milijonai“, ar užpernai visus nokautavusi „Ši vasara“, ar naujausias, ką tik pasirodęs, „Aš gyvenau“… Pavydėtinas gebėjimas dešimtmečiais neišsemti talento.
Todėl jam ir tie bėgantys metai ant pečių negula. Kai matai Marijoną dvi valandas lakstantį po sceną, kažkaip liežuvis neapsiverčia šių koncertų jubiliejiniais vadinti. Vis dėlto faktas lieka faktu: MARIJONUI MIKUTAVIČIUI 50.
Paklausk mažo vaiko ir jis pasakys: oho, kiek daug. Paklausk senolio, jis juoksis ir vadins penkiasdešimtmetį „vaikeliu“. 50 – tarsi nėra nei daug, nei mažai. Esi nei senas, nei jaunas. Lyg ir turi patirties, bet išmintingu vadintis dar ankstoka. O jei planuoji gyventi šimtą metų, tai dar antra tiek prieš akis. 50 – tobula svarstyklių balanso vieta.
MARIJONAS MIKUTAVIČIUS 50 – tobulai svarstyklių vietai skirtas koncertas.

Naujametinis fejerverkas
2021-12-31 23:30
Gruodžio 31 d. 24 val. naujus metus sutikti, o senus palydėti kvies naujametis fejerverkas, kurį stebėti šiauliečiai bus raginami iš savo namų kiemų.
Organizatoriai, siekdami riboti žmonių srautus, tikslios fejerverkų leidimo vietos neatkleidžia.
Organizatorius Šiaulių kultūros centras

Renginys nemokamas

Trijų karalių eitynės
2022-01-06 17:00
Sausio 6 d. 17 val. šiauliečiai kviečiami į Trijų karalių eitynes. Programoje: apsilankymas Šv. apaštalų Petro ir Pauliaus katedroje, Trijų Karalių dovanos miesto prakartėlei.
Eitynių maršrutas: Kaštonų alėja–Vilniaus g. pėsčiųjų bulvaras–Tilžės g.–Šv. apaštalų Petro ir Pauliaus katedra–skveras prie Šiaulių miesto savivaldybės.

Situacijų komedija „Boeing Boeing“
2022-01-06 17:00 | Šiaulių kultūros centras
Sausio 6 dieną DOMINO teatras atvyksta į Šiaulių kultūros centrą ir pristato SEXualiausią situacijų komediją, pastatytą pagal legendinę prancūzų pjesę „Boeing Boeing“, sulaukusią ne tik milžiniško populiarumo visame pasaulyje, bet patekusią ir į Gineso rekordų knygą.
Bernaras – jaunas, žavus amerikietis architektas, gyvenantis Paryžiuje. Kur kas labiau už architektūrą jis mėgsta… moteris! Taip! Dailias, seksualias, nenuspėjamas… O kuo jų daugiau, tuo gyvenimas tik įdomesnis! Trys jo sužadėtinės stiuardesės dirba skirtingose avialinijų kompanijose. Kaip patogu! Viskas, ko reikia, tai atidžiai suderinti tvarkaraščius, kad jos niekada viena kitos nesutiktų. Šiai žaviai idiliškai rutinai vadovauja ištikima tarnaitė Berta, o į svečius užsukusiam vaikystės draugui Roberui belieka tik pavydėti. Iki tol… kol koją pakiša didysis progresas: nauji „Boeing“ lėktuvai tampa didesni, galingesni ir… greitesni! Nutinka tai, kas ir turėjo nutikti: Bernaro sužadėtinių tvarkaraščiai susipina…
Komedijos pabaiga nustebins visus. Ir, maža to… Žiūrovų laukia išties seksualus ir intriguojantis netikėtumas!
Režisierius: Dainius Kazlauskas
Vaidina:
Bernaras – Gytis Pintulis
Roberas – Valentinas Krulikovskis
Berta – Renata Kutinaitė
Mišelė – Karina Stungytė
Meri – Agnė Levickaitė
Marta – Justina Nemanytė

Šokių vakaras. Groja Nerijus Šukutis
2022-01-09 17:00 | Šiaulių kultūros centras
Šiaulių kultūros centras skelbia sekmadienius šokių vakarais! Ištisus metus kiekvieną sekmadienį 17 val. Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

Sausio 9 d. 17 val.

4 Eur

Sausio 9 d. 17 val. Šiaulių kultūros centro pramogų salėje „Maksas“ (Aušros al. 31) vyks šokių vakaras, kuriame šokėjams dainuos ir gerą nuotaiką dovanos Nerijus Šukutis.
Renginio metu būtina laikytis Lietuvos Respublikos Vyriausybės nustatytų saugumo reikalavimų.
Galimybių pasas yra privalomas.

Vilniaus trumpųjų filmų festivalis
2022-01-13 08:00 - 2022-01-16 17:00 | Fotografijos muziejus
Sausio 13–16 d. Fotografijos muziejuje (Vilniaus g. 140, Šiauliai) pirmą kartą vyks Vilniaus tarptautinis trumpųjų filmų festivalis, vienas didžiausių trumpametražių filmų festivalių Baltijos šalyse. 15-ąjį kartą organizuojamas festivalis – vienas iš nedaugelio kino renginių Lietuvoje, kuriame galima pamatyti plačią naujausių trumpametražių filmų programą, atspindinčią šių dienų Europos ir viso pasaulio trumpųjų filmų kūrimo tendencijas.

Fotografijos muziejuje bus pristatytos 7 filmų programos, sudarytos iš kruopščiai atrinktų tam tikros temos ar žanro filmų, vidutiniškai truksianti apie pusantros valandos. Maža to, Vilniaus trumpųjų filmų festivalis sausio 14 d. pakvies į išskirtinį renginį – „Kino naktį“, kurio programa prasidės 21 val. ir truks net 5 valandas.
PROGRAMA:
Sausio 13 d., ketvirtadienis
18 val. NACIONALINĖ KONKURSINĖ PROGRAMA I (81 min.)
Kodėl taip sunku mylėti? Ar androidas gali tapti žmogumi? Ir kaipgi nutinka, kad stoiškai pakelti galima tiek daug – tik ne didžiąsias šventes su savo artimaisiais? Tai – tik keletas klausimų, kuriuos žiūrovams kelia šios programos filmai: jautrūs, ironiški ir skausmingai realistiški.
Programą sudaro 5 filmai, plačiau apie Nacionalinę konkursinę programą I: https://bit.ly/nacionaline_konkursine_I

Sausio 14 d., penktadienis
18 val. NACIONALINĖ KONKURSINĖ PROGRAMA II (82 min.)
Programos filmai labai įvairūs. Čia bus visko – juoko pro ašaras, meilės paieškų, nostalgiškų jaunystės prisiminimų, įtampos ir tikros dramos. Kiekvienam pagal skonį. Pradedantys režisieriai išbando žanrinio kino galimybes – trilerį, socialinę dramą, komediją. Tai Lietuvos kine nėra įprasta ir būtent dėl to tik dar įdomiau.
Programą sudaro 5 filmai, plačiau apie Nacionalinę konkursinę programą II: https://bit.ly/nacionaline_konkursine_II
21 val. KINO NAKTIS (300 min.)
Populiariausia ir viena laukiamiausių festivalio programų!
Tradicija tapusi „Kino naktis“ kviečia žiūrovus išbandyti ištvermę naktinėjant su trumpametražiais filmais!
Net 17 filmų iš įvairių pasaulio šalių sugulė į 5 valandų programą: https://bit.ly/kino_naktis
Sausio 15 d., šeštadienis
14 val. ANIMACINIAI NUOTYKIAI (58 min.)
Trumpųjų animacinių filmų programoje vaikams istorijas pasakos įvairiausi personažai – nuo susirūpinusio paukštelio, nuotykius mėgstančio pelėdžiuko ir įsimylėjusio šunelio iki bendrauti trokštančio diktofono, apie greitį svajojančio vežimėlio ir pamokų (ne)praleidžiančio monstriuko. Ši programa buvo kruopščiai sudaryta bendradarbiaujant su Pietų Italijoje vykstančiu „La Guarimba“ festivaliu, o filmų geografija driekiasi nuo JAV iki Pietų Korėjos.
Mažųjų žiūrovų laukia 10 nuotaikingų filmukų, plačiau apie juos: https://bit.ly/animaciniai_nuotykiai
17 val. SPEC | KAS ČIA JUOKINGO? (79 min.)
Gerą komediją visi įsivaizduoja skirtingai: vieni juokiasi iš šmaikščių dialogų, kiti iš nejaukių situacijų, kuriose atsiduria filmo veikėjai. Vieniems patinka juoktis garsiai, kitiems pakanka keletą kartų nusišypsoti. Vieni juokiasi iš veikėjo ištartų žodžių, kiti iš tylos, sekančios po jų. Vieniems komedija – tai poilsis. Kitiems – sunkus ir alinantis darbas. Šiais metais į programą atrinkti penki filmai naudoja skirtingus komedijų žanrus skirtingai kalbėdami apie žmonių skirtumus.
Programą sudaro 5 filmai: https://bit.ly/kas_cia_juokingo
Sausio 16 d., sekmadienis
14 val. TK | SCENOS IŠ ŠEIMYNINIO GYVENIMO (87 min.)
Šeimos ir artimųjų santykiai mūsų gyvenime yra neišvengiami, kai kurie artimi, kai kurie tolimi, tačiau niekuomet nepakeičiami. Dokumentinis, vaidybinis ir eksperimentinis filmai, iš skirtingų kampų keliantys klausimus apie vaikų ir tėvų pasirinkimus, giminės praeities ryšius, nagrinėjantys kultūrinius skirtumus ir netgi komiškai pažvelgiantys į kasdienes šeimyninio gyvenimo situacijas.
Programą sudaro 5 filmai, plačiau: https://bit.ly/scenos_is_seimyninio_gyvenimo
17 val. TK | IŠSIILGĘ MEILĖS (92 min.)
Sakoma, jog žmonėms, linkusiems greitai susinervinti, trūksta meilės. Tačiau meilės, vienokia ar kitokia forma, mums trūksta nuolat. Filmuose atsiskleidžia meilė, reikalaujanti kantrybės, pasiaukojimo, tikėjimo laiminga pabaiga, o kartais – tiesiog didesnės mūsų pačių fantazijos. Meilė artimui, geriausiam draugui, laukinei vilkei ir tai – tik kelios istorijos, kurias pamatysite šioje programoje.
Programą sudaro 5 filmai, plačiau: https://bit.ly/issiilge_meiles
Nepraleiskite progos pamatyti ryškiausius pastarųjų metų užsienio ir Lietuvos kino kūrėjų darbus, sužavėjusius tarptautinių festivalių programų sudarytojus ir žiūrovus.
Vienos programos filmų peržiūra – 4 Eur, perkant bilietą į dvi programas, rodomas tą pačią dieną – 6 Eur; „Kino nakties“ bilieto kaina – 4 Eur.
Moksleiviams, studentams, senjorams, neįgaliesiems vienos programos filmų peržiūra – 3 Eur, perkant bilietą į dvi programas, rodomas tą pačią dieną – 5 Eur;
Ikimokyklinio amžiaus vaikai, atėję su šeimos nariais, įleidžiami nemokamai.
Bilietus galima įsigyti Fotografijos muziejuje (Vilniaus g. 140, Šiauliai).

Komedija „Man gal magnio trūksta?“
2022-01-16 18:00 | Šiaulių kultūros centras
Komedijoje išvysite klasikinį keturiasdešimtmetį viengungį, kuriam nesiseka su karjeromis. Tiek su profesine – nes tinginys, tiek su pleibojaus – nes gyvenime atsirado, nepagailėkim to žodžio, fantastiška moteris.
Įsipareigoti vengiančio Manto Stonkaus personažo problemas vieną rytą nusprendžia išspręsti jo penis. Taip, supratote teisingai, nuo kūno atsiskyręs ir gyvu žmogumi tapęs, kiek sunkiai kirčiuojantis, bet ultimatumus keliantis penis.
Ar ši situacija yra pakankamai gera priežastis keistis, žiūrovai sužinos intriguojančiuose bei fantastiškai gyvenimiškuose spektakliuose visoje Lietuvoje.
Režisierius: Balys Latėnas
Vaidina: Mantas Stonkus, Gelminė Glemžaitė ir Šarūnas Banevičius
Galimybių pasas yra privalomas.

„Humoro klubas“ - „Su visais padažais“
2022-01-22 19:00 | Šiaulių arena
Per praėjusius porą metų apvažiavę visą Lietuvą, „Humoro klubo“ komikai pagaliau pradeda naują turą „Su visais padažais“. Kaip galima spėti iš pavadinimo – čia bus visko, bet daugiausiai – juoko.
Kviečiame!
Tradiciškai į sceną lips:
Paulius Ambrazevičius
Mantas Bartuševičius
Vaidotas Šiožinis
Durys: 18:00
Pasirodymas: 19:00
Norime apsaugoti Jus ir apsisaugoti patys, dėl to renginyje būtinas Galimybių pasas. Įsigiję bilietą patvirtinate, kad renginio dieną turėsite galiojantį Galimybių pasą.
N16. Informacija gali daryti neigiamą poveikį nepilnamečiams.

Dviejų dalių spektaklis „Tango Taganroge“
2022-01-28 18:00
Literatūros klasiko, dramaturgo, trumpo apsakymo meistro Antono Pavlovičiaus Čechovo ankstyvajame kūrybiniame laikotarpyje parašytų vienaveiksmių humoreskų „Meška“, „Vestuvės“, „Piktadarys“ ir „Jubiliejus“ inscenizacijos, kuriose per humoru persunktas, gyvenimišką rutiną atspindinčias situacijas narpliojami įvairių socialinių sluoksnių žmonių tarpusavio santykiai, keliami meilės, gyvenimo prasmės, asmenybės pašaukimo, teisingumo ir moralės klausimai.
Humoreskoje „Meška“ atsiskleidžia moters ir vyro santykių subtilumai. „Piršlybos“ – apie tai, kaip per smulkmeniškumą žmonės nepastebi esminių dalykų. „Piktadarys“ – apie teisinę sistemą, kurioje iš adatos priskaldomas vežimas malkų. „Jubiliejus“ – apie banko veiklos jubiliejaus paminėjimą, kuris sklandžiai tikrai nepraeis.
Šiame spektaklyje kaip mažytėje tango šokio aikštelėje personažai aistringai rungiasi dėl idėjų, meilės ir principų. Čia viskas prasideda galantiškai, o baigiasi…
Režisierius – Arvydas Lebeliūnas
Scenografas – Artūras Šimonis
Choreografė -Lina Šimkienė
Vaidina: Gintarė Daniusevičiūtė – Vaitkevičienė, Orinta Jazdauskaitė – Juozapaitė, Arūnas Jokubauskas, Birutė Kaktytė – Varkalienė, Vaida Kavaliauskaitė, Jūratė Levickaitė, Karolis Liaučius, Tomas Montvila, Remigijus Pelenis, Valdas Vaitiškis.
Galimybių pasas yra privalomas!
Įėjimas su kvietimais. Kvietimus galima pasiimti Šiaulių kultūros centro kasoje.
Organizatorius Naisių vasaros teatras

Renginys nemokamas

Spektaklis "Ežeras"
2022-01-30 18:00 | Šiaulių dramos teatras
Autorius – Michailas Durnenkovas
Režisierius – Agnius Jankevičius
Scenografė ir kostiumų dailininkė – Laura Luišaitytė
Vaizdo projekcijų autorius – Rimas Sakalauskas
Šviesų dailininkas – Darius Malinauskas

Pjesė sukurta Maskvos Gogolio centro teatro užsakymu 2014 m.
„Kur tu esi dabar? Kur norėtum atsidurti apokalipsės metu?“/iš pjesės/
Jūs mus gąsdinate apokalipse? Bet mes visai nenorime apie tai galvoti! Mes norime maloniai leisti laiką sodyboje prie ežero, norime šnekučiuotis su draugais, gerti alų, kepti šašlyką. Mes norime užsimiršti. Sakote, kad apokalipsė jau prasidėjo? Bet, draugai, taip negali būti!Juk kažkas privalėjo mus įspėti! Privalėjo atplukdyti Nojaus laivą!Juk turi būti kažkas, kas mus išgelbės, išganys ir pasigailės.Juk mes taip sukurti: iš Tikėjimo, Vilties ir Meilės! O gal pasaulis, kol mes kovojom už savo iliuzijas, negrįžtamai pasikeitė? Ir jei nebegalime jo išgelbėti, galbūt, dar galime išgelbėti savo sielas?
Garsaus šiuolaikinio Rusijos dramaturgo Michailo Durnenkovo pjesė „Ežeras“ – tai bauginančiai paveiki didelių vilčių žlugimo istorija, įspėjanti apie pavojingai arti, o gal net mumyse pačiuose, tūnančius blogio pavidalus. Pjesė „Ežeras“ turi „dvigubą dugną“. Įtraukiantis, vietomis detektyvą primenantis pjesės siužetas iki pat finalinės scenos žiūrovą gundo patikėti viltingo scenarijaus išsipildymu.
Užmiesčio sodyboje prie ežero susiburia nedidelė draugų kompanija: namo šeimininkai Andrejus ir Aliona, daktaras Antonas ir jo mergina ukrainietė Alisa, architektas Nikojalus ir šeimininkės draugė Nina. Gražios moterys ir sėkmingi vyrai, svaiginantis pušų kvapas, vasariška šiluma ir vežimėlyje ramiai snaudžiantis kūdikis – iš pirmo žvilgsnio tai primena idilišką savaitgalį gamtos prieglobstyje, kai gurkšnojant alų ir sočiai užkandžiaujant mezgasi neįpareigojantys pokalbiai. Bet netrukus į siužetą ima terptis veikėjų istorijos iš praeities ir paaiškėja, kad po simpatiška ir malonia personažų išore slepiasi asmeninių nuoskaudų, nevilties, egoistinių sprendimų ir moralinių kompromisų kupini gyvenimai. Tarsi iš juodų ežero gelmių išnyra baimių ir neišsipildžiusių lūkesčių fantomai, kurie, lyg tas grėsmingai dantis iššiepęs kaimyno pitbulis, ima gąsdinti artėjančios katastrofos nuojauta.
Premjera – 2020 m. vasario 23 d.
Spektaklio metu scenoje naudojami tabako gaminiai.

Šokių vakaras. Groja Algimantas Butnorius
2022-02-06 17:00 | Šiaulių kultūros centras
Šiaulių kultūros centras skelbia sekmadienius šokių vakarais! Ištisus metus kiekvieną sekmadienį 17 val. Šiaulių kultūros centras organizuoja tradicinius šokių vakarus, kuriuose skambant ritmingai muzikai energingai sukasi šokėjų poros. Kviečiame šokių aikštelėje suktis kartu!

Šiaulių kultūros centro pramogų salė „Maksas“ (Aušros al. 31)

Vasario 6 d. 17 val.

4 Eur

Vasario 6 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu gros visų pamėgtas ir laukiamas populiariosios muzikos atlikėjas Algimantas Butnorius.
Renginio metu būtina laikytis Lietuvos Respublikos Vyriausybės nustatytų saugumo reikalavimų.
Galimybių pasas yra privalomas. Visiems, vyresniems nei 6 metai asmenims, privaloma dėvėti ne žemesnio nei FFP2 lygio respiratorius. Renginio organizatorius atkreipia dėmesį, kad asmenys nedėvintys respiratorių nebus priimami į renginį.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
